 NA OSCAR ASENGA, TANGA Zaidi ya wahamiaji haramu 50 raia wa Ethiopia wamekamatwa
eneo la Duga wilayani Mkinga mkoani Tanga mwezi huu kutokana na operesheni zinazoendeshwa na Idara ya Uhamiaji kwa kushirikiana na Jeshi la Polisi nchini. Hayo ni kwa mujibu wa Ofisa Uhamiaji wa Mkoa wa Tanga, DCI Crispian Ngonyani, aliyezungumza na Mtanzania Digital ofisini kwake ambapo alisema wahamiaji hao hivi sasa wanaendelea na kesi zao kutokana na kuingia nchini kinyume na utaratibu uliopo. Alisisitiza kuwa hatua ya kukamatwa kwa wahamiaji haramu hao inatokana na kuwepo kwa misako ya kushtukiza katika maeneo mbalimbali hasa ya mipakani mkoani Tanga ambapo wahamiaji hao wamekuwa wakitumia kama njia ya kuingilia.